text: Maskinmesterskolen i Esbjerg genopstår
  30 januar 2015 kl. 11.41
  Efter næsten 10 års fravær vender maskinmesteruddannelsen tilbage til Esbjerg.
  Esbjerg er centrum for Danmarks offshore-aktiviteter, og her forefindes den største koncentration af maskinmestre i landet med arbejdsområde indenfor enten offshore eller det maritime område.
  Men offshore branchen mangler cirka 5000 teknikere og maskinmestre, og fremtidige prognoser peger i retning af, at det tal vil stige yderligere pga. offshore branchens eksplosive fremgang.
  Derfor er Fredericia Maskinmesterskole af regeringen blevet bedt om at lave en afdeling af maskinmesterskolen i vestkystbyen for at kunne efterkomme erhvervslivets efterspørgsel på maskinmestre.
  Når maskinmesterskolen i Esbjerg har fået implementeret alle semestre, forventes det, at Fredericia Maskinmesterskole Esbjerg vil have ca. 300 studerende.
  